PMIndiaData/PMIndiaSum huggingface dataset:
प्रधानमंत्री छह और सात जनवरी, 2023 को दिल्ली में मुख्य सचिवों के दूसरे राष्ट्रीय सम्मेलन की अध्यक्षता करेंगे

प्रधानमंत्री श्री नरेन्द्र मोदी छह और सात जनवरी, 2023 को दिल्ली में मुख्य सचिवों के दूसरे राष्ट्रीय सम्मेलन की अध्यक्षता करेंगे। केंद्र और राज्य सरकारों के बीच साझेदारी में गति लाने के लिये यह एक और पहल की जा रही है। मुख्य सचिवों का इस तरह का पहला सम्मेलन जून 2022 को धर्मशाला में आयोजित किया गया था। इस वर्ष मुख्य सचिवों के राष्ट्रीय सम्मेलन का आयोजन पांच से सात जनवरी, 2023 को नई दिल्ली में किया जा रहा है। इस तीन दिवसीय सम्मेलन का केंद्रीय विषय राज्यों की साझेदारी के साथ तेज और सतत आर्थिक विकास हासिल करना है। सम्मेलन में केंद्र सरकार, मुख्य सचिव और राज्यों/केंद्र शासित प्रदेशों के अन्य वरिष्ठ अधिकारी और विषयगत विशेषज्ञों को मिलाकर 200 से अधिक लोग हिस्सा लेंगे। सम्मेलन विकसित भारत के लक्ष्य को प्राप्त करने के लिये सहयोगात्मक कार्यवाही की भूमिका तैयार करेगा, जिसमें रोजगार सृजन तथा समावेशी मानव विकास की वृद्धि पर जोर दिया जायेगा। सम्मेलन का एजेंडा पिछले तीन महीनों में मुख्य मंत्रालयों, नीति आयोग, राज्यों/केंद्र शासित प्रदेशों और विषयगत विशेषज्ञों के साथ 150 से अधिक प्रत्यक्ष व वर्चुअल बैठकों में गहन चर्चा के बाद निर्धारित किया गया है। सम्मेलन के दौरान चर्चा के लिये छह विषयों को चिह्नित किया गया है, जैसे 1) एमएसएमई को गति देना, 2) अवसंचरना और निवेश, 3) अनुपालन को न्यूनतम करना, 4) महिलाओं का सशक्तिकरण, 5) स्वास्थ्य व पोषण, 6) कौशल विकास। तीन विशेष सत्रों का भी आयोजन किया जायेगा, जैसे 1) विकसित भारतः अंतिम पड़ाव तक पहुंचना, 2) वस्तु और सेवा कर (जीएसटी) के पांच वर्ष – सीख और अनुभव, और 3) वैश्विक भू-राजनीतिक चुनौतियां और भारत की प्रतिक्रिया। इनके अलावा चार विषयों पर भी चर्चा की जायेगी, जैसे 1) वोकल फॉर लोकल, 2) अंतर्राष्ट्रीय पोषक अनाज वर्ष, 3) जी-20: राज्यों की भूमिका, और 4) उदीयमान प्रौद्योगिकियां। हर विषय पर राज्यों और केंद्र शासित प्रदेशों के उत्कृष्ट व्यवहारों को भी प्रस्तुत किया जायेगा, ताकि वे एक-दूसरे से सीख सकें। प्रधानमंत्री के निर्देशों के अनुपालन में मुख्य सम्मेलन के पहले राज्यों और केंद्र शासित प्रदेशों के साथ तीन वर्चुअल सम्मेलन भी किये गये थे, जिनके विषय थे, 1) विकास का आधार जिले, 2) चक्रिय अर्थव्यवस्था, 3) आदर्श केंद्र शासित प्रदेश। इन वर्चुअल सम्मेलनों के नतीजों को मुख्य सचिवों के राष्ट्रीय सम्मेलन में प्रस्तुत किया जायेगा।
नदियों को इंटरलिंक करने के लिए गठित विशेष समिति की स्थिति-सह-प्रगति रिपोर्ट

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को 1.7.2016 से 31.3.2018 के बीच नदियों को इंटरलिंक करने के लिए गठित विशेष समिति की रिपोर्ट से अवगत कराया गया। नदियों को इंटरलिंक करने की प्रगति रिपोर्ट 2002 की रिट याचिका (दीवानी) – 512 : ‘नदियों की नेटवर्किंग’ के साथ-साथ 2002 की रिट याचिका संख्‍या 668 के मामले में माननीय सर्वोच्‍च न्‍यायालय के दिनांक 27.02.2012 के फैसले के संदर्भ में तैयार की गई है। इसके तहत केंद्र सरकार को नदियों को इंटरलिंक करने के लिए एक विशेष समिति गठित करने का निर्देश दिया गया था। नदियों को इंटरलिंक करने के लिए गठित इस विशेष समिति की प्रगति रिपोर्ट समय-समय पर मंत्रिमंडल के समक्ष प्रस्‍तुत करना जरूरी है। आईएलआर पर विशेष समिति की स्थिति रिपोर्ट में इन तीन क्षेत्रों में हुई प्रगति की जानकारी दी गई है – केन-बेटवा लिंक, दमनगंगा-पिंजल लिंक और पारा-तापी-नर्मदा लिंक। इसके अलावा 1980 की राष्‍ट्रीय परिप्रेक्ष्‍य योजना के तहत पहचान की गई अन्‍य हिमालयी एवं प्रायद्वीपीय लिंक।
प्रधानमंत्री ने 27 सितम्बर 2015 को फेसबुक मुख्‍यालय के टाउन हॉल प्रश्‍नोत्‍तरी सत्र के लिए प्रश्‍न आमंत्रित किए हैं

प्रधानमंत्री श्री नरेन्‍द्र मोदी ने 27 सितम्बर 2015 को फेसबुक मुख्‍यालय के टाउन हॉल प्रश्‍नोत्‍तरी सत्र के लिए प्रश्‍न आमंत्रित किए हैं। प्रधानमंत्री ने अपनी फेसबुक पोस्‍ट में लिखा:- “मुझे फेसबुक मुख्‍यालय में आमंत्रित करने के लिए मैं श्री मार्क जुकरबर्ग को धन्‍यवाद देता हूं। मैं रविवार 27 सितंबर को भारतीय समयानुसार सुबह 10 बजे टाउन हॉल प्रश्‍नोत्‍तरी के लिए उत्‍सुक हूं। बातचीत के दौरान कई मुद्दों पर विस्‍तृत चर्चा की जाएगी और निश्चित ही यह एक यादगार चर्चा होगी। आपकी भागीदारी के बिना यह कार्यक्रम अधूरा रहेगा ! आप अपने प्रश्‍न फेसबुक पर साझा करें। मैं सबसे आग्रह करता हूं कि आप ‘’नरेन्‍द्र मोदी मोबाइल एप’’ पर अपने प्रश्‍न साझा करें। आपके प्रश्‍नों से यह कार्यक्रम यादगार बन जाएगा।”
मंत्रिमंडल ने शिक्षक कैडर अध्यादेश, 2019 में आरक्षण को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने विश्वविद्यालय/कॉलेज को एक विभाग/विषय के बजाय एक इकाई मानते हुए केंद्रीय शैक्षिक संस्थान (शिक्षक के कैडर में आरक्षण) अध्यादेश, 2019 की घोषणा के प्रस्ताव को अपनी मंजूरी दी है। प्रभावः इस निर्णय से पात्र प्रतिभाशाली आवेदकों को आकर्षित करके उच्च शैक्षिक संस्थानों में शिक्षा के मानकों में सुधार होने की उम्मीद है। लाभ : इस निर्णय से अनुसूचित जातियों/ जनजातियों और सामाजिक तथा आर्थिक रूप से पिछड़े वर्गों के लिए निर्धारित आरक्षण मानदंडों के साथ-साथ अनुच्छेद 14, 16 और 19 के संवैधानिक प्रावधानों को विधिवत रूप से सुनिश्चित करते हुए शिक्षक कैडर में सीधी भर्ती द्वारा 5000 से अधिक खाली पदों को भरने की अनुमति मिलेगी।
प्रधानमंत्री पद्म पुरस्कार समारोह में सम्मिलित हुए

प्रधानमंत्री श्री नरेन्द्र मोदी आज पद्म पुरस्कार समारोह में सम्मिलित हुये। ये पुरस्कार जीवन के विभिन्न वर्गों के विशिष्ट लोगों को प्रदान किये गये हैं। प्रधानमंत्री ने एक ट्वीट में कहा हैः “जीवन के विभिन्न वर्गों के विशिष्ट लोगों को प्रदान किये जाने वाले पद्म पुरस्कार समारोह में उपस्थित हुआ। हमें उनकी उपल्बधियों और समाज के प्रति उनके योगदान पर बहुत गर्व है।”
प्रधानमंत्री ने नवरेह की शुभकामनाएं दीं

प्रधानमंत्री श्री नरेन्‍द्र मोदी ने नवरेह के अवसर पर लोगों को शुभकामनाएं दी हैं। प्रधानमंत्री ने कहा, ‘नवरेह मुबारक। इस नव वर्ष की शुरूआत में मैं कामना करता हूं कि हरेक व्‍यक्ति का जीवन भरपूर आनंद, समृद्धि और स्‍वास्‍थ्‍य से परिपूर्ण हो। प्रत्‍येक भारतीय को कश्‍मीरी पंडित समुदाय की समृद्ध संस्‍कृति पर अत्‍यधिक गर्व है।’
दोहा में प्रधानमंत्री ने भारतीय समुदाय को संबोधित किया

प्रधानमंत्री श्री नरेन्द्र मोदी ने रविवार शाम को जिनेवा जाने से पहले दोहा में भारतीय समुदाय को संबोधित किया। उत्साही भीड़ को संबोधित करते हुए उन्होंने कतर में भारतीय समुदाय से कहा कि वे भारत से कभी अलग नहीं रहते। प्रधानमंत्री ने कहा कि वैश्विक स्तर पर भारत की छवि मजबूत हुई है। विश्व में भारत के प्रति लोगों की जिज्ञासा बढ़ी है। भारत में बदलाव सवा सौ करोड़ लोगों की वजह से हुआ है। विश्व की सभी बड़ी एजेंसियां मान चुकी है कि भारत एक तेजी से बढ़ती हुई अर्थ व्यवस्था है। प्रधानमंत्री ने कहा कि वैश्विक मंदी के बावजूद पिछली तिमाही में हमने 7.9 प्रतिशत की दर से जीडीपी हासिल की।प्रधानमंत्री ने कहा कि भ्रष्टाचार भारत की लंबे समय से बड़ी समस्या रही है, और उनकी सरकार इसे खत्म करने के लिए प्रतिबद्ध है। उन्होंने अपनी कतर यात्रा को सफल बताते हुए कहा कि दोनों देशों के बीच व्यापक विचार-विमर्श हुआ। प्रधानमंत्री ने कहा कि यह दोनों देशों के बीच संबंधों के नये युग की शरुआत है। उन्होंने कतर की सरकार और लोगों के प्रति आभार जताया।
प्रधानमंत्री ने इंडिया ग्लोबल वीक के उद्घाटन सत्र को संबोधित किया

प्रधानमंत्री श्री नरेन्द्र मोदी ने आज इंडिया ग्लोबल वीक के उद्घाटन सत्र को वीडियो-कॉन्फ्रेंस के माध्यम से संबोधित किया। वर्तमान संकट का उल्लेख करते हुए, प्रधानमंत्री ने कहा कि भारत वैश्विक पुनरुत्थान में अग्रणी भूमिका निभाएगा। उन्होंने कहा कि यह दो कारकों के साथ नज़दीकी रूप से जुड़ा हुआ है। पहला है – भारतीय प्रतिभा और दूसरा है- भारत की सुधार और कायाकल्प करने की क्षमता। उन्होंने कहा कि पूरी दुनिया में भारत के प्रतिभा-बल, विशेष रूप से भारतीय प्रौद्योगिकी उद्योग और तकनीकी पेशेवरों के योगदान को अत्यधिक मान्यता दी जाती है। उन्होंने भारत को प्रतिभा का एक शक्ति-पुंज (पावरहाउस) बताया जो योगदान देने के लिए उत्सुक है। उन्होंने कहा कि सुधार करना देशवासियों की प्रकृति में है और इतिहास बताता है कि भारत ने हर चुनौती पर जीत हासिल की है, चाहे वह सामाजिक हो या आर्थिक। उन्होंने कहा कि जब भारत पुनरुत्थान की बात करता है तो यह है: देखभाल के साथ पुनरुत्थान, करुणा के साथ पुनरुत्थान, पुनरुत्थान जो पर्यावरण और अर्थव्यवस्था दोनों के लिए सतत है। प्रधानमंत्री ने पिछले छह वर्षों के दौरान किए गए कार्यों के बारे में बताया, जैसे: सम्पूर्ण वित्तीय समावेशन, आवास और ढांचागत संरचनाओं का रिकॉर्डनिर्माण, कारोबार करने में आसानी, जीएसटी सहित साहसिक कर सुधार आदि। प्रधानमंत्री ने कहा कि अदम्य भारतीय भावना के कारण आर्थिक स्थिति में सुधार दिखाई पड़ने लगे हैं। उन्होंने कहा कि प्रौद्योगिकी से आज सरकार को लाभार्थियों तक सीधे लाभ पहुंचाने में मदद मिलती है, जिसमें निःशुल्क रसोई गैस, बैंक खातों में नकदी, लाखों लोगों को मुफ्त अनाज और कई अन्य चीजें शामिल हैं। प्रधानमंत्री ने कहा कि भारत, दुनिया की सबसे खुली अर्थव्यवस्थाओं में से एक है और देश सभी बहुराष्ट्रीय कंपनियों को भारत में अपना कारोबार स्थापित करने के लिए आमंत्रित कर रहा है। प्रधानमंत्री ने भारत को विपुल संभावनाओं और अवसरों का देश बताया। उन्होंने कृषि क्षेत्र में शुरू किए गए विभिन्न सुधारों के बारे में बताया और कहा कि यह वैश्विक उद्योग को एक बहुत ही आकर्षक निवेश अवसर प्रदान करता है। प्रधानमंत्री ने कहा कि नवीनतम सुधार एमएसएमईक्षेत्र को बढ़ावा दे रहे हैं और वे बड़े उद्योग को सहयोग प्रदान कर रहे हैं। उन्होंने कहा कि रक्षा क्षेत्र और अंतरिक्ष क्षेत्र में निवेश के अवसर मौजूद हैं। प्रधानमंत्री ने कहा कि महामारी ने एक बार फिर दिखाया है कि भारत का फार्मा उद्योग न केवल भारत के लिए बल्कि पूरे विश्व के लिए एक परिसंपत्ति है। फार्मा उद्योग ने विशेष रूप से विकासशील देशों के लिए दवाओं की लागत को कम करने में अग्रणी भूमिका निभाई है। उन्होंने कहा कि आत्मनिर्भर का मतलब स्वयं-संतुष्ट होना या दुनिया के लिए बंद हो जाना नहीं है, बल्कि स्वयं के पोषण करने और स्वयं -उत्पादक होने के बारे में है। उन्होंने कहा कि यह एक ऐसा भारत है जो सुधार, प्रदर्शन और परिवर्तन कर रहा है। यह एक ऐसा भारत है जो नए आर्थिक अवसर प्रदान कर रहा है। यह एक ऐसा भारत है जो विकास के लिए मानव-केंद्रित और समावेशी दृष्टिकोण अपना रहा है। भारत आप सभी की प्रतीक्षा कर रहा है। उन्होंने इस बात पर प्रसन्नता व्यक्त की कि फोरम पंडित रविशंकर की 100 वीं जयंती मना रहा है, जिन्होंने पूरी दुनिया को भारतीय शास्त्रीय संगीत की सुंदरता से अवगत कराया। उन्होंने इस बात को रेखांकित किया कि अभिवादन के रूप में नमस्ते की वैश्विक पहचान बन गयी है। उन्होंने कहा कि भारत वैश्विक कल्याण और समृद्धि को आगे बढ़ाने के उद्देश्य सेसभी संभव कार्य करने के लिए तैयार है।
यात्री, निजी और कार्गो वाहनों के यातायात को नियंत्रित करने के लिए बांग्लादेश, भूटान, भारत और नेपाल के बीच मोटर-वाहन समझौता

बांग्लादेश, भूटान, भारत और नेपाल (बीबीआईएन) के बीच यात्री, निजी एवं कार्गो वाहनों के यातायात को नियंत्रित करने के मद्देनजर मं‍त्रिमंडल ने बीबीआईएन मोटर-वाहन समझौते पर हस्‍ताक्षर को मंजूरी दी है। इस समझौते पर 15 जून को भूटान की राजधानी थिम्‍पू में इन देशों के परिवहन मंत्रियों की बैठक में हस्‍ताक्षर किए जाएंगे। बीबीआईएन समझौते पर हस्‍ताक्षर होने के बाद इस उपक्षेत्र में सड़क यातायात सुरक्षित, आर्थिक और पर्यावरण के लिहाज से अनुकूल होगा तथा प्रत्‍येक देश क्षेत्रीय समन्‍वय को स्‍थापित करने की दिशा में एक संस्‍थागत प्रक्रिया का सृजन करने में सक्षम होगा। यात्रियों एवं वस्‍तुओं की सीमा पार द्विपक्षीय आवाजाही से इन देशों को लाभ मिलेगा और इस क्षेत्र का सम्‍पूर्ण आर्थिक विकास हो सकेगा। इन चारों देशों की सीमाओं में यात्रियों एवं वस्‍तुओं की बेरोक आवाजाही का फायदा यहां के लोगों को ही मिलेगा। इस समझौते के क्रियान्‍वयन पर आने वाले खर्च को प्रत्‍येक पक्ष स्‍वयं ही वहन करेगा। बीबीआईएन मोटर-वाहन समझौते के मसौदे पर विचार-विमर्श करने और इसे अन्तिम रूप देने के लिए फरवरी 2015 में सड़क परिवहन एवं राजमार्ग मंत्रालय ने इन देशों के परिवहन सचिवों की एक बैठक का आयोजन किया था। यह समझौता कुछ सूक्ष्‍म बदलावों के साथ सार्क मोटर-वाहन समझौता मसौदे की तरह ही है।
प्रधानमंत्री ने उत्‍तरकाशी में बस दुर्घटना में मौतों पर दु:ख व्‍यक्‍त किया; दुर्घटना पीडि़तों के लिए अनुग्रह राशि की घोषणा की

प्रधानमंत्री श्री नरेन्‍द्र मोदी ने उत्‍तरकाशी में बस दुर्घटना में मौतों पर दु:ख व्‍यक्‍त किया किया है। प्रधानमंत्री ने कहा, ‘’उत्‍तरकाशी में दुर्भाग्‍यपूर्ण बस दुर्घटना में अपने प्रियजनों को खो चुके लोगों के लिए मेरी प्रार्थनाएं हैं और उनके इस दु:ख में साथ हूं। मेरी कामना है कि दुर्घटना में घायल व्‍यक्ति शीघ्र स्‍वस्‍थ हों।’’ प्रधानमंत्री ने बस दुर्घटना में मृत लोगों के निकटतम परिजनों के लिए प्रधानमंत्री राष्‍ट्रीय राहत कोष से 2 लाख रुपए और गंभीर रूप से घायल लोगों के लिए 50,000 रुपए अनुग्रह राशि की घोषणा की।
प्रधानमंत्री ने मिलाद-उन-नबी की शुभकामनाएं दीं

प्रधानमंत्री श्री नरेंद्र मोदी ने मिलाद-उन-नबी के अवसर पर हार्दिक शुभकामनाएं दी हैं। एक ट्वीट में प्रधानमंत्री ने कहा; “मिलाद-उन-नबी की बहुत शुभकामनाएं। कामना है कि ये अवसर हमारे समाज में शांति, एकजुटता और करुणा की भावना को और बढ़ाए। ईद मुबारक।”
प्रधानमंत्री ने भारत के पूर्व प्रधानमंत्री श्री पी. वी. नरसिम्‍हा राव को उनकी जयंती के अवसर पर श्रद्धांजलि अर्पित की

प्रधानमंत्री श्री नरेन्‍द्र मोदी ने भारत के पूर्व प्रधानमंत्री श्री पी. वी. नरसिम्‍हा राव की जयंती के अवसर पर उन्‍हें श्रद्धांजलि अर्पित की। प्रधानमंत्री ने कहा, “मैं श्री नरसिम्‍हा राव को उनकी जयंती पर श्रद्धांजलि अर्पित करता हूं। हम उन्‍हें बेहद समृद्ध राजनीतिक अनुभव के साथ एक प्रबुद्ध विद्वान के रूप में याद करते हैं।”
प्रधानमंत्री ने सउदी अरब में हुई भगदड़ में मारे गए लोगों की मौत पर शोक व्यक्त किया

प्रधानमंत्री श्री नरेन्द्र मोदी ने सउदी अरब में हुई भगदड़ में मारे गए लोगों की मौत पर शोक व्यक्त किया है। प्रधानमंत्री ने कहा, “मक्का से दुखद खबर है। भगदड़ में कई लोगों के मारे जाने से काफी दुखी हूं। मृतक के परिजनों के प्रति मेरी संवेदनाएं। मैं घायलों के जल्द स्वास्थ्य लाभ की कामना करता हूं।”
प्रधानमंत्री कल क्रेडाई यूथकॉन-19 को संबोधित करेंगे

प्रधानमंत्री श्री नरेन्‍द्र मोदी 13 फरवरी, 2019 को तालकटोरा स्‍टेडियम नई दिल्‍ली में क्रेडाई यूथकॉन-19 को संबोधित करेंगे। इस समारोह का आयोजन कन्‍फेडरेशन ऑफ रीयल एस्‍टेट डेवलपर्स एसोसिएशन ऑफ इंडिया (सीआरईडीएआई) द्वारा किया जा रहा है। प्रधानमंत्री सीआरईडीएआई द्वारा आयोजित प्रदर्शनी का भी अवलोकन करेंगे। यूथकॉन क्रेडाई का वार्षिक युवा सम्‍मेलन है, जो भारत में रीयल एस्‍टेट उद्योग की युवा पीढ़ी को एक मंच पर लाने के लिए आयोजित किया जाता है। क्रेडाई की स्‍थापना वर्ष 1999 में हुई थी। यह भारत के 200 से अधिक शहरों के रीयल एस्‍टेट डेवलपरों का प्रतिनिधित्‍व करने वाली शीर्ष संस्‍था है।
भारत और फ्रांस के बीच नई और नवीकरणीय उर्जा के मुद्दे पर द्विपक्षीय तकनीकी सहयोग बढ़ाने के लिए सहकारी संस्‍थागत संबंध बनाने पर सहमति

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज भारत और फ्रांस के बीच सहमति पत्र पर किए गए हस्‍ताक्षर को अपनी मंजूरी दे दी। प्रधानमंत्री के फ्रांस के दौरे के समय 10 अप्रैल, 2015 को पेरिस में इस पर हस्‍ताक्षर किए गए थे। सहमति पत्र पर हस्‍ताक्षर होने से नई और नवीकरणीय उर्जा के मुद्दे पर द्विपक्षीय तकनीकी सहयोग को बढ़ावा देने के उद्देश्‍य से परस्‍पर लाभ के आधार पर, समानता और भाई-चारे के आधार पर सहकारी संस्‍थागत संबंध के लिए आधार स्‍थापित करने में मदद मिलेगी। इस समझौते में एक संयुक्‍त कार्य समूह के गठन का उल्‍लेख किया गया है, जो वैज्ञानिक संस्‍थाओं, अनुसंधान केंद्रों, विश्‍वविद्यालयों अथवा आवश्‍यकतानुसार किसी अन्‍य संस्‍था के अन्‍य सदस्‍यों का चयन कर सकता है। इस सहमति से भारत और फ्रांस के बीच द्विपक्षीय सहयोग को मजबूत करने में भी मदद मिलेगी।
प्रधानमंत्री ने महात्मा गांधी अंतर्राष्ट्रीय स्वच्छता सम्मेलन के समापन सत्र को संबोधित किया

प्रधानमंत्री श्री नरेंद्र मोदी ने आज नई दिल्ली में महात्मा गांधी अंतर्राष्ट्रीय स्वच्छता सम्मेलन (एमजीआईएससी) को संबोधित किया। एमजीआईएससी एक 4 दिवसीय अंतर्राष्ट्रीय सम्मेलन रहा है, जो दुनिया भर के स्वच्छता मंत्रियों और अन्य नेताओं को वाश (जल, स्वच्छता और साफ-सफाई) के लिए एकजुट किया। प्रधानमंत्री ने संयुक्त राष्ट्र के महासचिव श्री एंटोनियो गुटेरेज के साथ एक डिजिटल प्रदर्शनी का दौरा किया। मंच पर गणमान्य व्यक्तियों ने महात्मा गांधी पर स्मारक डाक टिकट और महात्मा गांधी के पसंदीदा भजन – “वैष्णव जन तो” पर आधारित एक मेडली सीडी जारी की। इस अवसर पर स्वच्छ भारत पुरस्कार भी प्रदान किए गए। अपने संबोधन में, प्रधानमंत्री श्री नरेन्द्र मोदी ने महात्मा गांधी द्वारा स्वच्छता पर दिए गए बल का उल्लेख किया। उन्होंने 1945 में प्रकाशित महात्मा गांधी के “रचनात्मक कार्यक्रम” का उल्लेख किया, जिसमें ग्रामीण स्वच्छता एक महत्वपूर्ण विषय थी। प्रधान मंत्री ने कहा कि अगर अशुद्ध वातावरण को साफ नहीं किया जाता है, तो ऐसी स्थिति को बढ़ावा मिलता है, जहां कोई भी व्यक्ति उन परिस्थितियों को स्वीकार करना शुरू कर देता है। इसके विपरीत, अगर कोई व्यक्ति अपने आस-पास की गंदगी को साफ करता है, तो वह ऊर्जा प्राप्त करता है, और वह स्वयं मौजूदा प्रतिकूल परिस्थितियों को स्वीकार नहीं करता है। उन्होंने कहा कि यह महात्मा गांधी की प्रेरणा ही थी, जिसने स्वच्छ भारत मिशन को बढ़ावा दिया। उन्होंने कहा कि महात्मा गांधी से प्रेरित होकर भारतीयों ने स्वच्छ भारत मिशन को दुनिया का सबसे बड़ा जन आंदोलन बना दिया है। उन्होंने कहा कि ग्रामीण स्वच्छता, जो 2014 में 38 प्रतिशत थी, अब 94 प्रतिशत तक पहुंच गई है। उन्होंने कहा कि अब 5 लाख से ज्यादा गांव खुले में शौच (ओडीएफ) से मुक्त हैं। उन्होंने कहा कि भारत सतत विकास लक्ष्यों को प्राप्त करने की ओर अग्रसर है। उन्होंने दुनिया को स्वच्छ बनाने में “4 पी” – राजनीतिक नेतृत्व, सार्वजनिक निधि, साझेदारी और जनता की भागीदारी के महत्व पर प्रकाश डाला।
प्रधानमंत्री ने अंतर्राष्ट्रीय महिला दिवस पर नारी शक्ति का अभिनंदन किया

प्रधानमंत्री श्री नरेन्द्र मोदी ने अंतर्राष्ट्रीय महिला दिवस पर नारी शक्ति का अभिनंदन किया है। श्रृंखलाबद्ध ट्वीट में प्रधानममंत्री ने कहा हैः “महिला दिवस पर, मैं नारी शक्ति और विभिन्न क्षेत्रों में उनकी उपलब्धियों का अभिनंदन करता हूं। भारत सरकार सम्मान और अवसरों पर बल देते हुये अपनी विभिन्न योजनाओं के माध्यम से महिला सशक्तिकरकण पर लगातार ध्यान देती रहेगी।” “वित्तीय समावेश से लेकर सामाजिक सुरक्षा, बेहतर स्वास्थ्य सुविधा से आवास, शिक्षा से लेकर उद्यमशीलता तक, भारत की विकास यात्रा में नारी शक्ति को अग्रिम मोर्चे पर रखने के लिये असंख्य प्रयास किये गये हैं। आने वाले समय में इन प्रयासों को और अधिक ऊर्जा के साथ जारी रखा जायेगा।” “आज सायं छह बजे, मैं कच्छ में आयोजित एक कार्यक्रम को सम्बोधित करूंगा, जिसमें हमारे समाज की महिला संतों के योगदानों को रेखांकित किया गया है। संस्कृति के विभिन्न पक्षों, केंद्र के विभिन्न कल्याणकारी उपायों और अन्य बहुत से बिंदुओं पर ध्यान केंद्रित किया जायेगा। https://t.co/ImLHzdJpEQ"
प्रधानमंत्री ने 15 अगस्‍त के लिए अपने भाषण के लिए विचार आमंत्रित किए

प्रधानमंत्री श्री नरेन्‍द्र मोदी ने 15 अगस्‍त 2017 को राष्‍ट्र के नाम अपने संबोधन के लिए लोगों के विचार आमंत्रित किए हैं। प्रधानमंत्री ने नरेन्‍द्र मोदी एप पर विशेष रूप से सृजित भाषण के लिए अपने विचारों को साझा करने का आग्रह किया है। प्रधानमंत्री ने कहा, “जब मैं 15 अगस्‍त को लाल किले की प्राचीर से राष्‍ट्र को संबोधित करूंगा, तब मैं मात्र माध्‍यम बनूंगा और उसमें 125 करोड़ भारतीयों की आवाज होगी। आप NM App. http://nm4.in/dnldapp पर विशेष रूप से सृजित खुले फोरम पर 15 अगस्‍त के भाषण के लिए अपने विचार मुझ से साझा करें।“
प्रधानमंत्री 3 अक्टूबर को रेडियो द्वारा लोगों के साथ अपने विचार साझा करेगें

प्रधानमंत्री श्री नरेंद्र मोदी 3 अक्टूबर 2014 को रेडियो द्वारा अपने विचार देशवासियों के साथ साझा करेगें। विजयदशमी के दिन होने वाले प्रधानमंत्री के इस कार्यक्रम की शुरूआत सुबह 11 होगी। अपने प्रकार के इस पहले कार्यक्रम में प्रधानमंत्री कई विषयों पर अपने विचार आम लोगों के साथ साझा करेगें। इस कार्यक्रम पर अपने विचार देने के लिए mygov.nic.in वेबसाइट पर लिंक http://mygov.nic.in/groupissue/pm-on-radio-on-3rd -october-2014-at-1100-am/show द्वारा विचार रखे जा सकते हैं। देश के नागरिक विकास, शासन प्रणाली और अन्य मु्द्दो पर अपने विचार और अनुभवों से उदाहरण दे सकते हैं। प्रधानमंत्री श्री नरेन्द्र मोदी कार्यक्रम से पहले ओपन फोरम में मिले कुछ सुझावों पर चर्चा कर सकते हैं। इससे पहले प्रधानमंत्री श्री नरेंद्र मोदी ने 6 सिंतबर 2014 को लोगों से रेडियो के माध्यम से जुडने और उनके विचार प्राप्त करने संबधी सुझाव रखा था। इसके बाद से इस रेडियो कार्यक्रम को लेकर कई सकारात्मक प्रतिक्रिया सामने आई हैं और देश में इंटरनेट प्रयोगकर्ताओं ने इसका स्वागत किया है। इस कार्यक्रम को प्रधानमंत्री द्वारा अनूठे रूप से लोगों से जुडने के एक ओर प्रयास के रूप में देखा जा रहा है। हाल ही में 17 सिंतबर, 2014 को प्रधानमंत्री श्री मोदी ने गुजरात में दो दिन तक कई कार्यक्रमों में व्यस्तता के बाद अपने जन्मदिवस पर शुभकामनाएं देने वाले लोगों को टिवटर पर व्यक्तिगत रूप से एक घंटे से अधिक समय तक उत्तर दिया था।
प्रधानमंत्री 7 नवंबर को आईआईटी दिल्ली के 51वें वार्षिक दीक्षांत समारोह को संबोधित करेंगे

प्रधानमंत्री श्री नरेन्द्र मोदी भारतीय प्रौद्योगिकी संस्थान-आईआईटी दिल्ली के 51वें वार्षिक दीक्षांत समारोह में मुख्य अतिथि होंगे। श्री मोदी 7 नवंबर 2020 को सुबह 11 बजे वीडियो कॉन्फ्रेंसिंग के माध्यम से दीक्षांत समारोह को संबोधित करेंगे। केंद्रीय मंत्री और शिक्षा राज्य मंत्री भी इस अवसर पर उपस्थित रहेंगे। दीक्षांत समारोह संस्थान के डोगरा हॉल में सीमित लोगों की उपस्थिति के साथ हाइब्रिड मोड में आयोजित किया जाएगा। एक ऑनलाइन वेबकास्ट के माध्यम से इसका प्रसारण सभी स्नातक छात्रों, उनके माता-पिता, प्रतिष्ठित पूर्व छात्रों और आमंत्रित मेहमानों तक पहुंचेगा। दीक्षांत समारोह में पीएचडी, एम. टेक, मास्टर्स ऑफ डिजाइन, एमबीए और बीटेक छात्रों सहित 2000 से अधिक स्नातक छात्रों को डिग्री प्रदान की जाएगी। संस्थान, राष्ट्रपति के स्वर्ण पदक, निदेशक के स्वर्ण पदक, डॉ. शंकर दयाल शर्मा स्वर्ण पदक, दस उत्तम स्वर्ण पदक और संस्थान रजत पदक भी स्नातक छात्रों को प्रदान करेगा।
जलवायु अनुकूलन शिखर सम्मेलन-2021 में प्रधानमंत्री का संबोधन

माननीय, भारत जलवायु अनुकूलन शिखर सम्मेलन का स्वागत करता है और इसके लिए प्रधानमंत्री मार्क रूटे के नेतृत्व की सराहना करता है। जलवायु परिवर्तन आज की तारीख में पहले से कहीं अधिक महत्व रखता है और विकास के लिए भारत के प्रयासों में इसकी अहम भूमिका है। हमने खुद से वादा किया है कि हम न केवल अपने पेरिस समझौते के लक्ष्यों को पाएंगे बल्कि उनसे आगे निकलेंगे। हम सिर्फ पर्यावरण क्षरण को नियंत्रण नहीं करेंगे बल्कि इसे संरक्षित की दिशा में कदम उठा रहे हैं; तथा, हम न केवल नई क्षमताओं का निर्माण करेंगे बल्कि उन्हें वैश्विक स्तर पर अच्छा बनाने के लिए और को भी जोड़ेंगे। हमारे कार्य हमारी प्रतिबद्धता दिखाते हैं। हमारा लक्ष्य साल 2030 तक नवीनीकृत ऊर्जा की क्षमता को बढ़ाकर 450 गीगावाट करना है। हम एलईडी लाइट्स के इस्तेमाल को बढ़ावा दे रहे हैं और सालाना 38 मिलियन टन कार्बन–डाय–ऑक्साइड उत्सर्जन को कम किया है। हम 2030 तक 26 मिलियन हेक्टेयर खराब भूमि को हरा–भरा करने जा रहे हैं। हम 80 मिलियन ग्रामीण परिवारों को खाना पकाने के लिए स्वच्छ ईंधन प्रदान कर रहे हैं। हम 64 मिलियन घरों को जल आपूर्ति के लिए पाइप के माध्यम से जोड़ रहे हैं और, हमारी पहल केवल भारत तक ही सीमित नहीं रही है। अंतरराष्ट्रीय सौर संगठन और आपदा रोधी ढांचे के लिए हुए गठबंधन ने वैश्विक जलवायु भागीदारी को मजबूत किया है। मैं वैश्विक आयोग से वैश्विक स्तर पर बुनियादी ढांचे में लचीलापन बढ़ाने के लिए सीडीआरआई के साथ काम करने की अपील करता हूं. और, मैं आप सभी को इस साल के अंत में भारत में आपदा अनुकूल ढांचे पर होने वाली तीसरी अंतरराष्ट्रीय कॉन्फ्रेंस में हिस्सा लेने के लिए आमंत्रित करता हूं। माननीय, भारत के सभ्यतागत मूल्य हमें सिखाते हैं कि प्रकृति के साथ सद्भाव में रहना है। हमारे प्राचीन ग्रंथ यजुर्वेद हमें सिखाता है कि पृथ्वी के साथ हमारा रिश्ता एक मां और उसके बच्चे का है। अगर हम धरती माता का ध्यान रखेंगे, तो वह हमारा पालन–पोषण करती रहेगी। जलवायु परिवर्तन के अनुकूल होने के लिए, हमारी जीवनशैली को भी इसी आदर्श के साथ अनुकूल होना चाहिए। हमारे आगे बढ़ने के मार्गदर्शन में यह भावना होनी चाहिए। मैं आप सभी का धन्यवाद करता हूं!
मंत्रिमंडल ने ऊर्जा सक्षमता/ ऊर्जा संरक्षण के क्षेत्र में भारत तथा फ्रांस के बीच समझौता ज्ञापन को स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को ऊर्जा सक्षमता/ ऊर्जा संरक्षण के क्षेत्र में भारत तथा फ्रांस के बीच समझौता ज्ञापन से अवगत कराया गया। इस समझौता पर 17 अक्टूबर, 2018 को हस्ताक्षर किए गए थे। प्रमुख प्रभाव : समझौता ज्ञापन विज्ञान और प्रौद्योगिकी समझौता है, जिसमें केवल तकनीकी सहायता में ज्ञान का आदान-प्रदान और सहयोग शामिल है। यह समझौता ज्ञापन ऊर्जा सक्षमता बढ़ाने तथा मांग प्रबंधन से संबंधित नीतियों, कार्यक्रमों और टेक्नोलॉजी पर सूचना के आदान-प्रदान को प्रोत्साहित करेगा। लाभ : इस समझौता ज्ञापन से ऊर्जा सक्षमता के बारे में जागरूकता पैदा होगी। इससे सीओ2 उत्सर्जनों तथा आईएनडीसी के लिए वैश्विक उत्सर्जन की निगरानी के लिए जीएचजी डाटा के संग्रहण, उपयोग तथा विश्लेषण के लिए तंत्र विकसित होंगे। समझौता ज्ञापन अनुसंधान और विकास तथा ऊर्जा सक्षम प्रौद्योगिकी के प्रदर्शन को प्रोत्साहित करेगा। इससे इलेक्ट्रिक परिवहन पर विशेष फोकस के साथ सतत विकास होगा।
मालदीव प्रस्थान करने से पहले प्रधानमंत्री का वक्तव्य

प्रधानमंत्री श्री नरेन्द्र मोदी का मालदीव यात्रा पर प्रस्थान से पहले का वक्तव्यः “मैं अपने निकटवर्ती और पड़ोसी मित्र देश मालदीव गणराज्य की राजधानी माले की यात्रा को लेकर प्रसन्न हूं। वहां मैं निर्वाचित राष्ट्रपति श्री इब्राहिम मोहम्मद सोलिह के ऐतिहासिक शुभारंभ समारोह में भाग लूंगा। हाल में संपन्न चुनावों में उनकी जीत पर मैं हार्दिक बधाई देता हूं। यह लोकतंत्र, कानून के शासन और समृद्ध भविष्य के लिए मालदीव गणराज्य की सामूहिक आकांक्षाओं का प्रतीक है। भारत और मालदीव के बीच ऐतिहासिक तौर पर सशक्त साझेदारी कायम है और हमारे लोगों के बीच मजबूत संबंध हैं तथा वे शांति और समृद्धि के लिए अपनी साझा आकांक्षाएं रखते हैं। हमारी सरकार के समावेशी विकास ‘सबका साथ, सबका विकास’ का दृष्टिकोण हमारे सभी पड़ोसी देशों तक भी पहुंचता है। हम भारत के लोग मालदीव गणराज्य को एक लोकतांत्रिक, समृद्ध और शांतिपूर्ण देश के रूप में देखने के लिए काफी इच्छुक हैं। मैं श्री सोलिह की नई मालदीव सरकार को विशेषकर, आधारभूत सुविधाओं, स्वास्थ्य सेवा, सम्पर्कता और मानव संसाधन विकास के क्षेत्रों में उनकी विकास प्राथमिकताओं को साकार करने की दिशा में निकटतापूर्वक काम करने के लिए अपनी सरकार की इच्छा से अवगत कराऊंगा। मैं आशा करता हूं कि मेरी यात्रा से दोनों देशों के बीच और भी अधिक निकटतापूर्वक आदान-प्रदान और सहयोग का एक नया युग शुरू होगा। ”